ROZHODNUTIE RADY
zo 16. februára 2009
o zmene a doplnení rokovacieho poriadku Súdu prvého stupňa Európskych spoločenstiev vo vzťahu k jazykovému režimu uplatniteľnému na odvolania podané proti rozhodnutiam Súdu pre verejnú službu Európskej únie
(2009/170/ES, Euratom)
RADA EURÓPSKEJ ÚNIE,
so zreteľom na článok 64 Protokolu o Štatúte Súdneho dvora,
v súlade s postupom uvedeným v článku 245 druhom odseku Zmluvy o založení Európskeho spoločenstva a v článku 160 druhom odseku Zmluvy o založení Európskeho spoločenstva pre atómovú energiu,
so zreteľom na žiadosť Súdneho dvora z 24. septembra 2008,
so zreteľom na stanovisko Európskeho parlamentu z 13. januára 2009,
so zreteľom na stanovisko Komisie z 18. novembra 2008,
keďže je potrebné spresniť v rokovacom poriadku Súdu prvého stupňa jazyk konania v prípade odvolania podaného proti rozhodnutiu Súdu pre verejnú službu, upraveného v článkoch 9 a 10 prílohy k Protokolu o Štatúte Súdneho dvora,
ROZHODLA TAKTO:
Článok 1
Rokovací poriadok Súdu prvého stupňa Európskych spoločenstiev z 2. mája 1991 (Ú. v. ES L 136, 30.5.1991, s. 1, korigendum v Ú. v. ES L 317, 19.11.1991, s. 34), zmenený a doplnený 15. septembra 1994 (Ú. v. ES L 249, 24.9.1994, s. 17), 17. februára 1995 (Ú. v. ES L 44, 28.2.1995, s. 64), 6. júla 1995 (Ú. v. ES L 172, 22.7.1995, s. 3), 12. marca 1997 (Ú. v. ES L 103, 19.4.1997, s. 6, korigendum v Ú. v. ES L 351, 23.12.1997, s. 72), 17. mája 1999 (Ú. v. ES L 135, 29.5.1999, s. 92), 6. decembra 2000 (Ú. v. ES L 322, 19.12.2000, s. 4), 21. mája 2003 (Ú. v. EÚ L 147, 14.6.2003, s. 22), 19. apríla 2004 (Ú. v. EÚ L 132, 29.4.2004, s. 3), 21. apríla 2004 (Ú. v. EÚ L 127, 29.4.2004, s. 108), 12. októbra 2005 (Ú. v. EÚ L 298, 15.11.2005, s. 1), 18. decembra 2006 (Ú. v. EÚ L 386, 29.12.2006, s. 45) a 12. júna 2008 (Ú. v. EÚ L 179, 8.7.2008, s. 12), sa mení a dopĺňa takto:
Pred článok 137 sa do časti HLAVA V: ODVOLANIA PROTI ROZHODNUTIAM SÚDU PRE VEREJNÚ SLUŽBU EURÓPSKEJ ÚNIE vkladá článok 136a, ktorý znie takto:
„Článok 136a
V prípade odvolania proti rozhodnutiam Súdu pre verejnú službu uvedeného v článkoch 9 a 10 prílohy k Štatútu Súdneho dvora je jazykom konania jazyk, v ktorom je vyhlásené alebo vydané rozhodnutie Súdu pre verejnú službu, proti ktorému odvolanie smeruje, bez toho, aby tým bolo dotknuté ustanovenie článku 35 ods. 2 písm. b) a c) a ods. 3 štvrtého pododseku tohto poriadku.“
Článok 2
Toto rozhodnutie nadobúda účinnosť prvý deň druhého mesiaca nasledujúceho po jeho uverejnení v Úradnom vestníku Európskej únie.
V Bruseli 16. februára 2009